‘Gamiton an Tataramon nin Dios sa Tamang Paagi’\nAn Torrengbantayan—Pag-aadalan na Edisyon | Nobyembre 15, 2003\nBASAHON SA Albanian Aleman American Sign Language Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Ga Greenlandic Griego Haitian Creole Hapon Hiligaynon Hungarian Indonesian Italiano Koreano Latvian Lithuanian Malagasy Malayalam Mizo Moore Ossetian Papiamento (Curaçao) Persian Polish Portuguese Pranses Romanian Samoan Setswana Seychelles Creole Shona Silozi Slovak Slovenian Sranantongo Swahili Tatar Thai Tsonga Turkish Ukrainian Urdu Vietnamese\n“Gibohon mo an bilog mong makakaya tanganing ikaatubang mo an saimong sadiri na inooyonan nin Dios, sarong paragibo na mayo nin maninigong ikasupog, na ginagamit an tataramon kan katotoohan sa tamang paagi.”—2 TIMOTEO 2:15.\n1, 2. (a) Taano ta nangangaipo nin mga kasangkapan an mga trabahador? (b) Sa anong gibohon nakikikabtang an mga Kristiano, asin paano ninda ipinaheheling na hinahanap nguna ninda an Kahadean?\nAN MGA trabahador nangangaipo nin mga kasangkapan na matabang sa sainda na mahaman an saindang trabaho. Pero, bakong igo an pagkaigwa sana nin ano man na kasangkapan. Kaipuhan nin sarong trabahador an tamang kasangkapan, asin dapat na gamiton nia iyan sa tamang paagi. Halimbawa, kun nagtotogdok nin kamalig, gusto nindong pagtakodon an duwang tabla, an kaipuhan nindo bako sanang martilyo asin mga pako. Kaipuhan na tatao kamong magpatadom nin pako sa kahoy na dai natitiko an pako. An pagprobar na patadomon an pako sa kahoy na dai tatao kun paano gagamiton an martilyo masakit nanggad, nakapanluluya sa boot pa ngani. Alagad an mga kasangkapan na ginagamit nin tama nagtatabang sa sato na hamanon an mga trabaho na igwa nin nakakokontentong mga resulta.\n2 Bilang mga Kristiano, may gibohon kita na dapat hamanon. Iyan sarong gibohon na may pangenot na importansia. Sinadol ni Jesu-Cristo an saiyang mga parasunod na “hanapon nguna an kahadean.” (Mateo 6:33) Paano niato iyan magigibo? An sarong paagi iyo an pagigin maigot sa paghuhulit kan Kahadean asin paggibo nin disipulo. An pagigin marigon na nakabasar sa Tataramon nin Dios kan satong ministeryo saro pang paagi. An marahay na gawe-gawe an ikatolong paagi. (Mateo 24:14; 28:19, 20; Gibo 8:25; 1 Pedro 2:12) Tanganing magin epektibo asin maogma sa Kristianong gibohon na ini, kaipuhan niato an angay na mga kasangkapan asin kaaraman kun paano iyan gagamiton nin tama. Sa bagay na ini, si apostol Pablo nagtao nin marahayon na halimbawa bilang Kristianong trabahador, asin inenkaminar nia an mga kapagtubod na arogon sia. (1 Corinto 11:1; 15:10) Kun siring, ano an manonodan niato ki Pablo, an kapwa niato trabahador?\nSi Pablo—Sarong Maigot na Parabalangibog kan Kahadean\n3. Taano ta masasabing maigot na trabahador kan Kahadean si apostol Pablo?\n3 Anong klaseng trabahador si Pablo? Maigot nanggad sia. Si Pablo naghingoa nin maigot, na pinalalakop an maogmang bareta sa mahiwas na lugar sa palibot kan Mediterraneo. Itinatao an dahelan kan saiyang entusiastikong pagbalangibog kan Kahadean, an daing kapagalan na apostol na ini nagsabi: “Ngonyan, kun ako nagpapahayag kan maogmang bareta, bako iyan na dahelan na ako maghambog, huli ta iyan kaipuhan na gibohon ko. Sa katotoohan, herak man sa sako kun dai ako maghulit kan maogmang bareta!” (1 Corinto 9:16) Interesado daw si Pablo sa pagligtas sana kan sadiri niang buhay? Dai. Sia bakong maimot na tawo. Imbes, gusto niang makinabang man an iba sa maogmang bareta. Sia nagsurat: “Ginigibo ko an gabos na bagay para sa kapakanan kan maogmang bareta, tanganing ikapaabot ko iyan sa iba.”—1 Corinto 9:23.\n4. Anong kasangkapan an pinahahalagahan na marhay kan Kristianong mga trabahador?\n4 Si apostol Pablo sarong hababa an boot na trabahador na nakaaaram na dai sia puedeng umasa sana sa saiyang personal na mga abilidad. Kun paanong an sarong karpintero nangangaipo nin martilyo, kaipuhan man ni Pablo an angay na kasangkapan tanganing patadomon an katotoohan nin Dios sa puso kan mga nagdadangog sa saiya. Anong kasangkapan an ginagamit nia sa pangenot? An Tataramon nin Dios, an Banal na Kasuratan. Siring man, an bilog na Biblia an pangenot na kasangkapan na ginagamit niato tanganing tabangan kita na gumibo nin mga disipulo.\n5. Tanganing magin epektibong mga ministro, ano an kaipuhan niatong gibohon apuera sa pagkotar nin mga teksto?\n5 Aram ni Pablo na an kalabot sa tamang paggamit kan Tataramon nin Dios bakong pagkotar sana dian. Naggamit sia nin “pangongombensir.” (Gibo 28:23) Paano? Mapangganang ginamit ni Pablo an nasusurat na Tataramon nin Dios tanganing kombensiron an dakol na akoon an katotoohan kan Kahadean. Nakipangatanosan sia sa sainda. Sa sarong sinagoga sa Efeso, si Pablo “nagpapahayag asin naggagamit nin pangongombensir may labot sa kahadean nin Dios” sa laog nin tolong bulan. Minsan ngani “an nagkapira nagpadagos na magmatagas asin dai nagtutubod,” an iba naghinanyog. Bilang resulta kan ministeryo ni Pablo sa Efeso, “an tataramon ni Jehova padagos na nagtalubo asin nangibabaw.”—Gibo 19:8, 9, 20.\n6, 7. Paano pinamuraway ni Pablo an saiyang ministeryo, asin paano man niato iyan magigibo?\n6 Bilang maigot na parabalangibog kan Kahadean, ‘pinamuraway ni Pablo an saiyang ministeryo.’ (Roma 11:13) Paano? Dai sia interesadong ilangkaw an saiyang sadiri; ni ikinasusupog man nia na mamidbid kan publiko bilang saro sa mga kapwa trabahador nin Dios. Imbes, ibinilang nia an saiyang ministeryo na pinakahalangkaw na onra. Eksperto asin epektibong ginamit ni Pablo an Tataramon nin Dios. An saiyang mabungang aktibidad nakaenganyar sa iba, na nakatatabang sa pagmotibar sa sainda na mas lubos na otobon an saindang ministeryo. Paagi man kaini, napamuraway an saiyang ministeryo.\n7 Arog ki Pablo, mapapamuraway man niato an satong gibohon bilang mga ministro paagi sa parate asin epektibong paggamit kan Tataramon nin Dios. Sa gabos na aspekto kan satong ministeryo sa langtad, an pasohan niato maninigo na tanganing may ikahiras hale sa Kasuratan sa pinakadakol na tawo sagkod sa mapupuede. Paano niato ini magigibo na nakakakombensir? Estudyare an tolong importanteng paagi: (1) Darahon an atension sa Tataramon nin Dios sa paagi na nagbubunga nin paggalang dian. (2) Mataktikang ipaliwanag asin iaplikar an sinasabi kan Biblia. (3) Mangatanosan basado sa Kasuratan sa paagi na nakakokombensir.\n8. Anong mga kasangkapan sa paghuhulit kan Kahadean an makukua niato ngonyan, asin paano nindo iyan ginagamit?\n8 An mga parabalangibog kan Kahadean sa presenteng panahon may mga kasangkapan na mayo ki Pablo durante kan saiyang ministeryo. Kaiba digdi an mga libro, magasin, brosyur, imbitasyon, pulyeto, asin rekording sa audio asin video. Kan nakaaging siglo, ginamit man an mga kard sa pagpatotoo, ponograpo, sasakyan na may laudispiker, asin brodkast sa radyo. Siempre, an pinakamarahay na kasangkapan niato iyo an Biblia, asin kaipuhan na gamiton niatong marhay asin nin tama an kaipuhan nanggad na kasangkapan na ini.\nAn Satong Ministeryo Dapat na Nakabasar sa Tataramon nin Dios\n9, 10. Mapadapit sa paggamit kan Tataramon nin Dios, ano an manonodan niato sa konseho ni Pablo ki Timoteo?\n9 Paano niato magagamit an Tataramon nin Dios bilang epektibong kasangkapan? Paagi sa paghimate sa mga tataramon na ini ni Pablo na sinabi sa saiyang kapwa trabahador na si Timoteo: “Gibohon mo an bilog mong makakaya tanganing ikaatubang mo an saimong sadiri na inooyonan nin Dios, sarong paragibo na mayo nin maninigong ikasupog, na ginagamit an tataramon kan katotoohan sa tamang paagi.” (2 Timoteo 2:15) Ano an kalabot sa ‘paggamit kan tataramon nin katotoohan sa tamang paagi’?\n10 An termino sa Griego na trinadusir na “ginagamit sa tamang paagi” sa literal nangangahulogan “pagtabas nin deretso” o “agihan nin deretso.” Sa konseho sana ni Pablo ki Timoteo ginamit an terminong iyan sa Kristianong Griegong Kasuratan. An iyo man sanang termino puedeng gamiton tanganing iladawan an pag-arado nin deretso sa sarong oma. An tikong iras magigin kasusupgan nanggad para sa sarong eksperyensiadong paraoma. Tanganing magin “sarong paragibo na mayo nin maninigong ikasupog,” ipinagirumdom ki Timoteo na dai itotogot an ano man na pagsuway sa totoong mga katokdoan kan Tataramon nin Dios. Dai dapat togotan ni Timoteo na maimpluwensiahan kan saiyang personal na mga punto de vista an saiyang katokdoan. Dapat niang ibasar nanggad sa Kasuratan an saiyang paghuhulit asin pagtotokdo. (2 Timoteo 4:2-4) Sa paaging ini, magigiyahan an sadiosan an pusong mga indibiduwal na magkaigwa kan kaisipan ni Jehova sa mga bagay-bagay, bakong tangani na akoon an kinabanon na pilosopiya. (Colosas 2:4, 8) Totoo man iyan ngonyan.\nDapat na Magin Marahay an Satong Gawe-gawe\n11, 12. Ano an epekto kan satong gawe-gawe sa satong paggamit kan Tataramon nin Dios sa tamang paagi?\n11 Bako sanang dapat na gamiton niato nin tama an Tataramon nin Dios paagi sa pagbalangibog kan mga katotoohan kaiyan. An satong gawe-gawe dapat na komporme dian. “[Kita] mga kapwa trabahador nin Dios,” kaya dapat na kita bakong mapagsaginsagin na mga trabahador. (1 Corinto 3:9) An Tataramon nin Dios nagsasabi: “Minsan siring, ika daw na nagtotokdo sa iba, dai nagtotokdo sa saimong sadiri? Ika, na naghuhulit na ‘Dai maghabon,’ naghahabon ka? Ika, na nagsasabing ‘Dai magsambay,’ nananambay ka? Ika, na nagpapahayag nin makuring pagkasurang sa mga idolo, naghahabon ka sa mga templo?” (Roma 2:21, 22) Kun siring, bilang mga trabahador nin Dios sa presenteng aldaw, an sarong paagi na ginagamit niato an Tataramon nin Dios sa tamang paagi iyo an paghimate sa konsehong ini: “Magtiwala ka ki Jehova sa bilog mong puso asin dai ka manarig sa saimong sadiring pakasabot. Sa gabos mong dalan girumdomon mo sia, asin itatanos nia mismo an saimong mga dana.”—Talinhaga 3:5, 6.\n12 Anong mga resulta an maaasahan niato sa paggamit kan Tataramon nin Dios sa tamang paagi? Pensara an puedeng magin mapuersang epekto kan nasusurat na Tataramon nin Dios sa buhay kan mga indibiduwal na sadiosan an puso.\nAn Tataramon nin Dios May Nakakapabagong Puersa\n13. Ano an puedeng ibunga kan pag-aplikar kan Tataramon nin Dios sa sarong tawo?\n13 Kun akoon bilang may autoridad, an mensahe kan Tataramon nin Dios nagkakaigwa nin mapuersang impluwensia na nagtatabang sa mga tawo na gumibo nin pambihirang mga pagbabago sa saindang buhay. Naheling ni Pablo an paghiro kan tataramon nin Dios asin naheling nia mismo an marahay na epekto kaiyan sa nagin mga Kristiano sa suanoy na Tesalonica. Kun siring sinabihan nia sinda: “Daing ontok man kaming nagpapasalamat sa Dios, huli ta kan akoon nindo an tataramon nin Dios, na nadangog nindo sa samo, iyan inako nindo, bakong siring sa mga tataramon nin tawo, kundi, siring sa iyo man nanggad, siring sa tataramon nin Dios, na naghihiro man sa saindo na nagtuturubod.” (1 Tesalonica 2:13) Para sa mga Kristianong idto—sa katunayan, para sa gabos na tunay na parasunod ni Cristo—an hababaw na lohika nin tawo dai ikakapantay sa supremong kadonongan nin Dios. (Isaias 55:9) “Inako [kan mga taga Tesalonica] an tataramon sa irarom nin dakulang kahorasaan na igwa kan kagayagayahan nin banal na espiritu” asin nagin mga halimbawa sa ibang kapagtubod.—1 Tesalonica 1:5-7.\n14, 15. Gurano kamapuersa kan mensahe kan Tataramon nin Dios, asin taano?\n14 An Tataramon nin Dios mapuersa, siring kan Gikanan kaiyan, si Jehova. Hale iyan sa “nabubuhay na Dios,” an saro na paagi sa saiyang tataramon “nalalang an mismong kalangitan,” asin an tataramon na iyan pirmeng ‘mapanggana sa sinosobolan kaiyan.’ (Hebreo 3:12; Awit 33:6; Isaias 55:11) Sinabi nin sarong nag-espesyalisar sa Biblia: “Dai isinusuway kan Dios an saiyang sadiri sa saiyang Tataramon. Dai nia iyan pinaiindahan na garo baga daing koneksion sa saiya. . . . Kun siring iyan nungkang nagin gadan na bagay, na garo baga dai naaapektaran kan nangyayari dian pakatapos na iyan itaram; huli ta iyan sarong bogkos nin pagkakasaro sa nabubuhay na Dios.”\n15 Gurano kamapuersa kan mensahe na naggigikan sa Tataramon nin Dios? Igwa iyan nin makosogon na puersa. Angay nanggad, si Pablo nagsurat: “An tataramon nin Dios buhay asin mapuersa asin mas matarom kisa arin man na espada na may duwang tarom asin nakalalagbas sagkod sa pagbulag kan kalag asin espiritu, saka kan mga pagsokmolan asin hotok kaiyan, asin nakamamansay kan mga kaisipan asin intension kan puso.”—Hebreo 4:12.\n16. Gurano kalubos puedeng bagohon kan Tataramon nin Dios an sarong tawo?\n16 An mensahe sa nasusurat na Tataramon nin Dios “mas matarom kisa arin man na espada na may duwang tarom.” Sa siring, igwa iyan nin makosogon na nakatataros na puersa na nakalalabi sa ano man na instrumento o kasangkapan nin tawo. An Tataramon nin Dios nakalalagbas sa kalaoglaoging mga kabtang nin tawo asin puedeng bagohon an saiyang panlaog na pagkatawo, na nakaaapektar sa saiyang paagi nin pag-iisip asin sa kun ano an namomotan nia, na ginigibo siang magin kawiliwili asin diosnon na trabahador. Kanigoan kamapuersang kasangkapan!\n17. Ipaliwanag an nakakapabagong puersa kan Tataramon nin Dios.\n17 Ibinubuyagyag kan Tataramon nin Dios kun ano talaga an kalaoglaogi nin sarong tawo komparado sa kun ano an paghona nia sa saiyang sadiri o sa kun ano an ipinaheheling nia sa iba. (1 Samuel 16:7) Maski an maraot na tawo puedeng kun beses itago an saiyang nasa laog na pagkatawo paagi sa pagsagin na maboot o banal. An mga maraot nagbabalatkayo huli sa maraot na mga dahelan. An mapalangkaw na mga tawo nagsasagin mapakumbaba mantang naghihimuyawot na hangaan nin mga tawo. Minsan siring, paagi sa paghayag kan talagang nasa puso, puedeng mapuersang pahiroon kan Tataramon nin Dios an sarong mapakumbabang indibiduwal na hubaon an daan na personalidad asin “magsolog kan bagong personalidad na linalang segun sa kabotan nin Dios sa tunay na katanosan asin kaimbodan.” (Efeso 4:22-24) An katokdoan kan Tataramon nin Dios puede man na liwaton an masusupgon na mga tawo na magin pusoan na mga Saksi ni Jehova asin maigot na mga parabalangibog kan Kahadean.—Jeremias 1:6-9.\n18, 19. Basado sa mga parapong ini o sa personal na eksperyensia sa paglilingkod sa langtad, ipaheling kun paano puedeng bagohon kan katotoohan sa Kasuratan an aktitud nin sarong tawo.\n18 An nakakapabagong puersa kan Tataramon nin Dios may marahay na epekto sa mga tawo sa gabos na lugar. Halimbawa, an mga parabalangibog kan Kahadean sa Phnom Penh, Cambodia, naghuhulit nin duwang beses kada bulan sa probinsia nin Kompong Cham. Pakatapos madangog an ibang klero na nagtaram nin kontra sa Mga Saksi ni Jehova, iinareglo nin sarong lokal na pastor na makipag-olay sa mga Saksi sa sunod nindang pagdalaw sa probinsia. Pinaoranan nia sinda nin mga hapot manongod sa pagselebrar nin mga kapiestahan asin naghinanyog nin atento mantang sinda nangangatanosan sa saiya hale sa Kasuratan. Dangan sia nagkagsing: “Aram ko na ngonyan na bakong totoo an sinasabi kan mga kapwa ko pastor manongod sa saindo! Sinasabi ninda na dai nindo ginagamit an Biblia, alagad ngonyan na aga iyan sana an ginamit nindo!”\n19 Nagpadagos an babaeng ini sa saiyang pakikipag-olay sa mga Saksi dapit sa Biblia asin dai nagtogot na paontokon sia kan mga patakot na hahaleon sia sa pagkapastor. Sinabi nia an saiyang pakikipag-olay dapit sa Kasuratan sa saiyang amiga, na kaidto man nagpoon nang makipag-adal sa Biblia sa mga Saksi. Nagin entusiastikong marhay an amiga na ini manongod sa saiyang nanonodan kaya sa saro sa mga seremonya sa simbahan na saiyang inaatenderan, napahiro siang magsabi, “Sige, makipag-adal kamo sa Biblia sa mga Saksi ni Jehova!” Dai nahaloy pakatapos kaiyan, an dating pastor asin iba pa nagpoon na man na makipag-adal sa Biblia sa mga Saksi ni Jehova.\n20. Paano ipinaheheling kan eksperyensia nin sarong babae sa Ghana an puersa kan Tataramon nin Dios?\n20 An puersa kan Tataramon nin Dios ilinaladawan man sa nangyari ki Paulina, sarong babaeng taga Ghana. An sarong bilog na panahon na parabalangibog kan Kahadean tinokdoan sia sa Biblia sa librong Kaaraman na Minagiya Pasiring sa Buhay na Daing Katapusan. * Si Paulina napalabot sa pag-agoman na poligamiya asin nasabotan nia na kaipuhan siang gumibo nin mga pagbabago, alagad maringis siang kinontra kan saiyang agom asin kan gabos niang paryente. Hiningoa pa ngani kan saiyang lolo, na huwes sa sarong korte superyor asin poon sa sarong iglesia, na desganaron sia paagi sa salang pag-aplikar kan Mateo 19:4-6. Garo baga positibo an huwes, alagad narealisar tolos ni Paulina na kaagid ini kan pagbiribid ni Satanas sa Kasuratan kan sugotan nia si Jesu-Cristo. (Mateo 4:5-7) Nagirumdoman nia an malinaw na tataramon ni Jesus manongod sa pag-agom, na sa pundamental sinasabi na linalang nin Dios an mga tawo na lalaki asin babae, bakong lalaki asin mga babae, asin na an duwa, bakong an tolo, magigin sarong laman. Pinanindogan nia an saiyang desisyon asin sa katapustapusi tinawan kan komun na diborsio sa pag-agoman na poligamiya. Dai nahaloy, sia nagin nang maogmang bautisadong parabalangibog kan Kahadean.\nPadagos na Gamiton an Tataramon nin Dios sa Tamang Paagi\n21, 22. (a) Gusto niatong magkaigwa nin anong determinasyon bilang mga parabalangibog kan Kahadean? (b) Ano an eestudyaran niato sa sunod na artikulo?\n21 An nasusurat na Tataramon nin Dios mapuersa nanggad na kasangkapan na magagamit niato sa pagtabang sa iba na gumibo nin mga pagbabago sa saindang buhay tanganing makarani ki Jehova. (Santiago 4:8) Kun paanong naggagamit nin mga kasangkapan an ekspertong mga trabahador tanganing makamtan an marahay na mga resulta, logod na magin determinasyon niato na odok na maghingoang gamiton sa ekspertong paagi an Tataramon nin Dios, an Biblia, sa satong gibohon na tao nin Dios bilang mga parabalangibog kan Kahadean.\n22 Paano niato magagamit an Kasuratan sa mas epektibong paagi sa satong paggibo nin disipulo? An sarong paagi iyo an pagpaoswag kan satong mga abilidad bilang nakakokombensir na paratokdo. Itao tabi an saindong atension sa sunod na artikulo, huli ta iyan nagtatao nin mga suhestion kun paano totokdoan asin tatabangan an iba na akoon an mensahe kan Kahadean.\n[Nota sa Ibaba]\n^ par. 20 Ipinublikar kan Mga Saksi ni Jehova.\nNagigirumdoman daw Nindo?\n• Anong mga kasangkapan an makukua kan mga parabalangibog kan Kahadean?\n• Sa anong mga paagi na si Pablo sarong halimbawa bilang trabahador kan Kahadean?\n• Ano an kalabot sa paggamit kan Tataramon nin Dios nin tama?\n• Gurano kamapuersang kasangkapan an nasusurat na Tataramon ni Jehova?\n[Mga Ritrato sa pahina 10]\nNagkapirang kasangkapan na ginagamit kan mga Kristiano sa pagbalangibog kan Kahadean\nI-share I-share ‘Gamiton an Tataramon nin Dios sa Tamang Paagi’\nPuede daw Kamong Magtubod sa Sarong Paraisong Daga?\nPuede Kamong Magtubod sa Sarong Paraisong Daga\nTabangan an Iba na Akoon an Mensahe kan Kahadean\nMaghulit Tanganing Gumibo nin mga Disipulo\nBago Asin Pakatapos—An mga Prinsipyo sa Biblia Nagkaepekto\n“Abaa Nanggad Kamapuersa kan Tataramon nin Dios!”\nMga Hapot Hale sa mga Parabasa\nPaagi sa Pagtubod, Dinaog ni Barac an Sarong Makosog na Hukbo\nText Mga opsiyon sa pag-download AN TORRENGBANTAYAN—PAG-AADALAN NA EDISYON Nobyembre 15, 2003\nI-share I-share AN TORRENGBANTAYAN—PAG-AADALAN NA EDISYON Nobyembre 15, 2003\nNobyembre 15, 2003\nAN TORRENGBANTAYAN—PAG-AADALAN NA EDISYON Nobyembre 15, 2003


Kun Taano ta Dapat Kitang Magin Banal | Pag-aadalan\nAn Pagkabuhay Liwat ni Jesus—An Kahulugan Kaiyan Para sa Sato\nKun Taano ta Dapat Kitang Magin Banal\nDapat Kitang Magin Banal sa Gabos Niyatong Paggawi\n‘An Banwaan na an Diyos Iyo si Jehova’\n‘Ngunyan Banwaan Na Kamo nin Diyos’\nHALI SA SAMONG ARCHIVE Suminirang an Liwanag sa Nasyon na Sinisirangan kan Saldang\nAn Torrengbantayan—Pag-aadalan na Edisyon | Nobyembre 2014\nBASAHON SA Afrikaans Albanian Aleman Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik Español Estonian Ewe Finnish Ga Garifuna Georgian Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Koreano Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Marathi Mauritian Creole Maya Mazatec (Huautla) Mexican Sign Language Mixe Mongolian Moore Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Totonac Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uruund Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\n‘Magin nanggad kamong banal.’—LEV. 11:45.\nTaano ta may hararom na kahulugan sa gabos na lingkod ni Jehova an paglinig ki Aaron asin sa saiyang mga aki?\nAno an koneksiyon kan satong pagkuyog sa pagigin banal niyato?\nAno an dapat na magin paninindugan ta sa ley ni Jehova dapit sa dugo?\n1. Paano makakatabang sa sato an libro nin Levitico?\nAN KABANALAN mas dakul na beses na sinambit sa libro nin Levitico kisa sa arin man na libro kan Bibliya. Huling kahagadan sa gabos na tunay na parasamba ni Jehova an kuwalidad na ini, makakatabang sa sato an pakasabot asin pagpapahalaga sa Levitico na maaraman kun paano kita magigin banal.\n2. Ano an nagkapirang bagay na risang-risa sa pagkasurat kan libro nin Levitico?\n2 An Levitico, na isinurat ni propeta Moises, kabtang kan “gabos na Kasuratan” na kapaki-pakinabang sa pagtutukdo. (2 Tim. 3:16) An pangaran ni Jehova minalataw nin mga 10 beses sa kada kapitulo kaiyan. An pagsabot sa Levitico mapakusog sa sato na likayan an paggibo nin ano man na matao nin katuyawan sa banal na pangaran nin Diyos. (Lev. 22:32) An pauruutrong paggamit kan Levitico sa mga tataramon na “Ako si Jehova” nagpapagirumdom sa sato na magin makinuyog sa Diyos. Sa artikulong ini asin sa masunod, aramon ta an mahalagang mga leksiyon sa Levitico, sarong regalo hali sa Diyos na matabang sa sato na magin banal sa pagsamba ta sa saiya.\nKAHAGADAN AN KABANALAN\n3, 4. Sa ano nagrerepresentar an paghugas ki Aaron asin sa saiyang mga aki? (Hilingon an ritrato sa itaas.)\n3 Basahon an Levitico 8:5, 6. Pinili ni Jehova si Aaron bilang halangkaw na saserdote kan Israel, asin an mga aki kaini bilang mga saserdote para sa nasyon. Si Aaron nagrerepresentar ki Jesu-Cristo asin an mga aki niya nagrerepresentar sa linahidan na mga parasunod ni Jesus. Kaya an paghugas daw ki Aaron nangangahulugan na kaipuhan man linigon si Jesus? Dai. Mayong kasalan asin ‘daing digta’ si Jesus kaya dai kaipuhan an paglinig sa saiya. (Heb. 7:26; 9:14) Pero, an nahugasan nang kamugtakan ni Aaron nagrerepresentar sa malinig asin matanos na kamugtakan ni Jesus. Ano man an irinerepresentar kan paghugas sa mga aki ni Aaron?\n4 An paghugas sa mga aki ni Aaron nagrerepresentar sa paglinig sa mga pinili nin Diyos na magin miyembro kan langitnon na pagkasaserdote. An paglinig daw na ini nanunungod sa pagbawtismo sa mga linahidan? Dai, ta an bawtismo dai nakakahali nin kasalan; imbes, simbolo iyan na an sarong tawo lubos na nagdusay sa Diyos na Jehova. Nahuhugasan an mga linahidan paagi “kan tataramon” kaya kaipuhan nindang iaplikar nin bilog na puso an mga katukduan ni Cristo sa buhay ninda. (Efe. 5:25-27) Sa paaging ini, nagigin banal sinda asin nalilinigan. Pero, paano man an ‘ibang mga karnero’?—Juan 10:16.\n5. Taano ta masasabing nalilinigan paagi kan Tataramon nin Diyos an ibang mga karnero?\n5 Dai irinerepresentar kan mga aki ni Aaron an “dakulang kadaklan” kan ibang mga karnero ni Jesus. (Kap. 7:9) Pero, nagigin banal asin nalilinigan man daw an bawtisadong mga indibidwal na iyan paagi kan Tataramon nin Diyos? Iyo nanggad! Pag nababasa kan mga may paglaom na mabuhay sa daga an sinasabi kan Bibliya manungod sa kahalagahan asin pagigin epektibo kan pinabulos na dugo ni Jesus, nagtutubod sinda sa mga tataramon na ini asin ‘naglilingkod aldaw-banggi.’ (Kap. 7:13-15) Hiling-hiling an resulta kan padagos na paglilinig sa mga linahidan asin ibang mga karnero huling sinda ‘namumuhay nin marahay.’ (1 Ped. 2:12, BPV) * Siyertong nauugmang marhay si Jehova mantang minamasdan an kalinigan asin pagkasararo kan mga linahidan asin ibang mga karnero na nagdadangog asin maimbod na nagsusunod sa saindang Pastor na si Jesus!\n6. Anong pagsiyasat sa sadiri an kapaki-pakinabang?\n6 An kahagadan sa mga saserdote sa Israel na magin malinig sa pisikal may kahulugan sa mga lingkod ni Jehova ngunyan. Parating naririsa kan mga tinutukduan ta sa Bibliya an kalinigan kan satong mga lugar nin pagsamba, asin an satong malinig na itsura saka aregladong pagbado. Pero, ipinapahiling kan kalinigan na kahagadan sa mga saserdote na dapat ‘dalisay man an puso’ kan siisay man na matukad sa halangkaw na bukid nin pagsamba ki Jehova. (Basahon an Salmo 24:3, 4; Isa. 2:2, 3.) Kaya dapat na paglingkudan ta an Diyos na may malinig na isip asin puso, saka malinig na hawak. Kaipuhan digdi an regular na pagsiyasat sa sadiri, na tibaad sa iba mangahulugan na may gigibuhon sindang dakulang mga pagbabago tanganing magin banal. (2 Cor. 13:5) Halimbawa, dapat na ihapot sa sadiri nin saro na tuyong naghihiling nin pornograpiya, ‘Ipinapahiling ko daw na banal ako?’ Dangan, dapat siyang maghagad nin tabang tanganing mapundo an maraot na gibong iyan.—Sant. 5:14.\nMAGIN BANAL PAAGI SA PAGIGIN MAKINUYOG\n7. Anong halimbawa an ipinahiling ni Jesus kauyon kan Levitico 8:22-24?\n7 Kan establisaron an pagkasaserdote sa Israel, linagan nin dugo hali sa lalaking karnero an tuong talinga asin tanggurangan sa kamot saka bitis kan Halangkaw na Saserdoteng si Aaron asin kan mga aki niyang lalaki. (Basahon an Levitico 8:22-24.) An paggamit na ini sa dugo nangangahulugan na makinuyog nindang uutubon an saindang mga katungdan sagkod sa pinakamakakaya ninda. Siring man, an Halangkaw na Saserdoteng si Jesus nagpahiling nin perpektong halimbawa sa mga linahidan asin ibang mga karnero. Andam na magdangog an mga talinga niya sa paggiya nin Diyos. Ginamit niya an saiyang mga kamot tanganing gibuhon an katuyuhan ni Jehova, asin an mga bitis niya nungkang nagrayo sa banal na dalan nin buhay.—Juan 4:31-34.\n8. Ano an dapat gibuhon kan gabos na parasamba ni Jehova?\n8 Dapat na arugon kan linahidan na mga Kristiyano asin kan ibang mga karnero ni Jesus an halimbawa kan saindang Halangkaw na Saserdote na nagpadanay kan saiyang integridad. Gabos na parasamba ni Jehova dapat na sumunod sa paggiya nin Diyos na yaon sa Bibliya asin sa paaging ini malilikayan na mapamundo an saiyang banal na espiritu. (Efe. 4:30) Dapat sindang ‘gumibo nin mga tanos na dana [para] sa saindang mga bitis.’—Heb. 12:13.\n9. Ano an sinabi kan tulong brother na dakul na taon nang kaibanan sa paglilingkod an mga miyembro kan Namamahalang Grupo, asin paano makakatabang sa saimo an mga sinabi ninda tanganing ika magin banal?\n9 Pag-isipan an udok sa pusong mga tataramon kan tulong brother na may daganon na paglaom asin dakul na taon nang kaibanan sa paglilingkod an mga miyembro kan Namamahalang Grupo. An saro nagkomento: “Espesyal nanggad na pribilehiyo ini nin paglilingkod, pero huling parati mi sindang nakakaibanan, sa pana-panahon nahihiling mi na an mga brother na ini bakong perpekto dawa mga linahidan sinda. Pero, an saro sa pasuhan ko, sa laog na nin dakul na taon, iyo na magin makinuyog sa mga nanginginot.” An ikaduwang brother nagsabi: “An mga tekstong arog kan 2 Corinto 10:5, dapit sa ‘pagkuyog ki Cristo,’ an nakatabang sako na magin makinuyog asin makikooperar sa mga nanginginot. Hali sa puso an pagkuyog kong ini.” Sinabi kan ikatulong brother: “Tanganing mamutan ta an mga namumutan ni Jehova asin ikaungis an mga ikinakaungis niya, saka padagos na magpagiya sa saiya asin magibo an mga nakakapaugma sa saiya, dapat tang kuyugon an organisasyon niya asin an mga ginagamit niya sa pag-utob kan katuyuhan niya sa daga.” Naaraman kan brother na ini na inako tulos ni Nathan Knorr, na nagin miyembro kan Namamahalang Grupo, an mga punto sa artikulong “Birth of the Nation” (“Pagkamundag kan Nasyon”) sa isyu nin Watch Tower kan 1925, dawa ngani kinuwestiyon iyan kan iba. Talagang napahanga an brother sa pagkuyog na iyan. An paghurop-hurop sa mga sinabi kan tulong brother na ini makakatabang sa saimo na magin banal paagi sa pagigin makinuyog.\nMAGKUYOG NA MAY KABANALAN SA LEY NIN DIYOS DAPIT SA DUGO\n10. Gurano kaimportante na kuyugon ta an ley nin Diyos dapit sa dugo?\n10 Basahon an Levitico 17:10. Ipinagbuot ni Jehova sa mga Israelita na dai magkakan nin ‘ano man na dugo.’ Kahagadan man sa mga Kristiyano na maglikay sa dugo nin hayop o tawo. (Gui. 15:28, 29) Nakakatakot isipon na ‘ibubugtak nin Diyos an saiyang lalawgon tumang sa sato’ asin hahalion niya kita sa saiyang kongregasyon. Namumutan ta siya asin gusto ta siyang kuyugon. Dawa mameligro pa an buhay ta, determinado kitang dai magpadaog sa mga pakiulay saka pamimirit kan mga dai nakakamidbid ki Jehova asin dai nagkukuyog sa saiya. Iyo, aram tang tutuyaon kita huli sa paglikay ta sa dugo, pero gusto tang magin makinuyog sa Diyos. (Jud. 17, 18) Anong pagmansay dapit sa bagay na ini an matabang sa sato na magin determinadong dai magkakan o magpasalin nin dugo?—Deut. 12:23.\n11. Taano ta masasabi ta na an taunan na Aldaw nin Pagbayad sa Kasalan bako sanang sarong ritwal?\n11 An paggamit kan halangkaw na saserdote kaidto sa dugo nin hayop sa taunan na Aldaw nin Pagbayad sa Kasalan matabang sa sato na masabutan an pagmansay nin Diyos sa dugo. May espesyal na gamit an dugo. Ginagamit ini sa pagbayad sa mga kasalan kan mga gustong mag-ako kan kapatawadan ni Jehova. Ipinapatak-patak an dugo kan toro asin kanding sa ibabaw asin sa atubangan kan takop kan kaban kan tipan. (Lev. 16:14, 15, 19) Ini an nagbubukas kan dalan tanganing mapatawad ni Jehova an mga kasalan kan mga Israelita. Dugang pa, ipinagbuot ni Jehova na kun an saro mabuno nin hayop tanganing kakanon, dapat niyang pabuluson an dugo asin tambunan iyan nin daga, ‘huli ta an buhay kan gabos na laman, yaon sa saiyang dugo.’ (Lev. 17:11-14) Saro daw ining bakong importanteng ritwal? Dai. An paggamit nin dugo sa Aldaw nin Pagbayad sa Kasalan, saka an pagbuot na pabuluson an dugo sa daga, kauyon kan nainot na pagbuot ni Jehova ki Noe asin sa saiyang mga gikan dapit sa dugo. (Gen. 9:3-6) Ipinagbawal kan Diyos na Jehova an paggamit nin dugo bilang pansustenir nin buhay. Ano an kahulugan kaini para sa mga Kristiyano?\n12. Sa surat ni Pablo sa mga Kristiyanong Hebreo, paano niya ikinonektar an dugo sa kapatawadan?\n12 Kan magsurat si Pablo sa mga Kristiyanong Hebreo dapit sa kapangyarihan kan dugo na maglinig, ipinaliwanag niya: ‘Suno sa [Ley], an gabos na bagay nalilinig nin dugo, asin kun dai nin pagpabulos nin dugo dai nin kapatawadan.’ (Heb. 9:22) Sinabi man ni Pablo na dawa may halaga an atang na mga hayop, ipinapagirumdom sana kaiyan sa mga Israelita na makasalan sinda asin na kaipuhan ninda an atang na urog pa diyan tanganing lubos na mahali an kasalan ninda. Iyo, an Ley “anino sana kan mga marahay na bagay na maabot, bakong an tunay na bagay.” (Heb. 10:1-4, BPV) Paano magigin posible an kapatawadan nin mga kasalan?\n13. Ano an kahulugan para sa saimo na iprinesentar ni Jesus an halaga kan saiyang dugo ki Jehova?\n13 Basahon an Efeso 1:7. An sakripisyong kagadanan ni Jesu-Cristo, na gikan sa buot na ‘nagtao kan saiyang buhay para sato,’ may dakulang kahulugan para sa gabos na namumuot sa saiya asin sa saiyang Ama. (Gal. 2:20, BPV) Minsan siring, an ginibo ni Jesus pagkatapos na siya magadan asin buhayon liwat an talagang nagpatalingkas sa sato, na nagpagin posible kan kapatawadan kan satong mga kasalan. Inutob ni Jesus an ipinanganino kan mga pangyayari sa Aldaw nin Pagbayad sa Kasalan na sinasambit sa Ley ni Moises. Sa aldaw na iyan, minakua an halangkaw na saserdote nin dugo kan atang na mga hayop asin minalaog sa Kabanal-banali kan tabernakulo, asin kan huri sa Kabanal-banali kan templo ni Solomon, asin ipinepresentar iyan sa atubangan nin Diyos, na garo baga yaon siya sa Saiyang presensiya. (Lev. 16:11-15) Sa kaagid na paagi, luminaog si Jesus sa langit dara an halaga kan saiyang dugo bilang tawo asin iprinesentar iyan ki Jehova. (Heb. 9:6, 7, 11-14, 24-28) Nagpapasalamat nanggad kita na napapatawad an satong mga kasalan asin nalilinigan an konsiyensiya ta huling nagtutubod kita sa dugo ni Jesus!\n14, 15. Taano ta importanteng masabutan asin sunudon an ley ni Jehova dapit sa dugo?\n14 Malinaw na daw sa saimo ngunyan kun taano ta ipinagbuot sa sato ni Jehova na dai magkakan nin ‘ano man na dugo’? (Lev. 17:10) Nasasabutan mo na daw kun taano ta sagrado para sa Diyos an dugo? Para sa saiya, an dugo katumbas nin buhay. (Gen. 9:4) Minauyon ka daw na dapat tang akuon an pagmansay nin Diyos sa dugo asin na sunudon an pagbuot niyang likayan iyan? Magkakaigwa sana kita nin matuninong na relasyon sa Diyos kun may pagtubod kita sa atang na pantubos ni Jesus asin kun minimidbid ta na an dugo may espesyal na kahulugan para sa satong Kaglalang.—Col. 1:19, 20.\n15 Siisay man sa sato puwedeng biglang mapaatubang sa isyu dapit sa dugo. O puwedeng sa dai linalauman na pangyayari, sarong kapamilya o katuod an kaipuhan na magdesisyon kun baga mapasalin siya nin dugo o dai. Sa mga panahon na arog kaiyan, kaipuhan man desisyunan an mga bagay dapit sa fraction nin dugo asin paagi nin pagbulong. Kaya importanteng marhay na mag-research asin mag-andam para sa posibleng emerhensiya. An paggibo kaini, na may kaibang pamibi, makakatabang sa sato na makapanindugan nin marigon asin malikayan an pagkompromiso sa bagay na iyan. Siyertong habo tang mapamundo si Jehova kaya dai ta aakuon an sarong bagay na kinokondenar kan Tataramon niya! Dakul na propesyonal sa medisina asin iba pang parasuportar sa pagsalin nin dugo an nakikiulay sa mga tawo na magdonar nin dugo tanganing makapagligtas nin buhay. Pero minimidbid kan banal na banwaan ni Jehova na an Kaglalang an may deretsong magsabi kun paano dapat gamiton an dugo. Para sa saiya, sagrado an ‘ano man na dugo.’ Dapat na determinado kitang sunudon an saiyang ley dapit sa dugo. Paagi kan satong banal na paggawi, pinapatunayan ta sa saiya na pinapahalagahan tang marhay an nagliligtas-buhay na dugo ni Jesus—an solamenteng dugo na pinagin posible an kapatawadan nin kasalan asin buhay na daing katapusan.—Juan 3:16.\nDeterminado ka daw na sunudon an ley ni Jehova dapit sa dugo? (Hilingon an parapo 14, 15)\nKUN TAANO TA LINALAUMAN NI JEHOVA NA MAGIN BANAL KITA\n16. Taano ta dapat na magin banal an mga lingkod ni Jehova?\n16 Kan iligtas nin Diyos an mga Israelita sa pagkauripon sa Ehipto, sinabihan niya sinda: ‘Ako si Jehova, na nagkua saindo hali sa daga kan Ehipto tanganing magin nindo Diyos, magin nanggad kamong banal, huli ta ako banal.’ (Lev. 11:45) Linalauman na magigin banal an mga Israelita huling banal si Jehova. Bilang mga Saksi ni Jehova, dapat man kitang magin banal. Lininaw na marhay iyan kan libro nin Levitico.\n17. Ano an masasabi mo ngunyan sa libro nin Levitico?\n17 Siguradong nakinabang kita sa pagtukar ta kan nagkapirang kabtang kan Levitico. Posibleng marhay na nadugangan an pagpapahalaga mo sa ipinasabong na librong ini kan Bibliya. Mayong duda na mas nasabutan mo man kun taano ta dapat kitang magin banal pagkatapos mahurop-hurop an nagkapira sa mahalagang marhay na mga impormasyon sa Levitico. Pero, ano pang mahahalagang leksiyon an makukua ta sa librong ini? Ano pa an manunudan ta diyan mapadapit sa kun paano makakapaglingkod ki Jehova na may kabanalan? Pag-uulayan ta an mga ini sa masunod na artikulo.\nAN TORRENGBANTAYAN—PAG-AADALAN NA EDISYON Nobyembre 2014


firesetter news: Mga Nibel nin Comunion sa Simbahan\nBalikan ta ki diit an kasaysayan. Kan inapod kan Dios si Abraham, tinawan niya ini nin panuga na siya magigin ama nin mga nasyon. Kan inapod kan Dios si Moises, ini sinugo niya na magligtas kan Saiyang banwaan sa kaoripnan sa Ehipto. Minukna kan Dios an Piniling Banwaan asin nakipagtipan sainda. Kan dumatong si Jesus, nagmukna man Siya nin komunidad sa palibot Niya. Kan magsakat si Jesus sa langit, nagwalat Siya nin komunidad nin mga nagtutubod na sinugo Niya para ibalangibog an Marhay na Bareta sa gabos na tawo. AN komunidad na tinogdas ni Jesus iyo an satong Simbahan, an bagong Piniling Banwaan.\n1. An Simbahan bilang Comunion\nAno an paghiling ta sa Simbahan? Sabi sa Katekismo (#772) "It is in the Church that Christ fulfills and reveals his own mystery as the purpose of God's plan: "to unite all things in him" (Ef 1,10). An pagtiripon kan Simbahan iyo an banhi kan pagkaboronyog kan bilog na katawohan pasiring ki Cristo. An apod sa paghiling na ini iyo an Simbahan bilang Comunion.\nSabi kan teologong si Cardinal Avery Dulles, SJ, sa saiyang librong "Models of the Church", an comunion sa sarong sociological group yaon sana sa dimensyon na "horizontal", boot sabihon manungod ini sa maray na pag-iribanan nin mga tawo. Alagad an pagkakaiba kan Simbahan iyo an pagdagdag asin pagkaorog kan dimensyon na "vertical", boot sabihon an satong pagkasararo minagikan sa buhay kan Dios na padagos na pinapamidbid sa sato sa paagi ni Cristo na nanitawo, sa kapangyarihan kan Saiyang Espiritu.\nSa comunion nin mga nagtutubod, si Cristo an pinakasentro. An Santo Papa na Saiyang representante sa daga, an sentro nin pagkaboronyog kan Simbahan sa kinaban. Siring man an obispo an sentro nin pagkaboronyog sa diyosesis. Alagad bako boot sabihon kaini na hibaba an dignidad kan mga laiko sa Kahadean kundi igwa kita nin kanya-kanyang papel asin katungdan digdi, susog sa mga karisma o balaog na itinao sato kan Espiritu. Sabi ngani ni San Agustin: "For you I am a bishop, with you I am a Christian."\nSabi ni San Pablo sa Rom 12,6-8: "Igwa kita nin manlaen-laen na karisma susog sa grasya na itinao sato: kun propesia, gamiton ta iyan susog sa sukol kan pagtubod; kun paglingkod, sa paglingkod; kun an saro maestro, sa pagtukdo; kun parasadol, sa pagsadol. An paraambag, sa bolanos na boot; an pamayo, sa kaigotan; an naggigibo nin mga gibong-herak, sa kasalinggayahan.”\n2. Manlaen-laen na Modelo nin Pagigin-Simbahan\nApesar sa pagiging Comunion kan mga nagtutubod, may lima pang modelo nin pagiging-Simbahan an prenesentar ni Cardinal Dulles: an Simbahan bilang Institution, Sacrament, Herald, asin Servant.\nAn bako magayon: mas naglalataw sa kadaklan na beses an modelo kan Simbahan bilang sarong Institution, nin huli kan mga nahihiling na mga istruktura asin hierarkiya, mga policias asin reglamentos kaini. Marhay an modelong Institutional sa pagpahiling kan kusog asin pagkaboronyog kan Simbahan, alagad an pagpapaorog kaini kisa sa ibang mga modelo o perspektibo, magdadara sato sa pagigin "rigid, doctrinaire asin conformist", susog ki Cardinal Dulles. An modelong Institutional bako dapat an pinakalataw na modelo kundi an integrasyon kan mga positibong kontribusyon kan lambang modelo iyo an magbibilog kan sarong komprehensibong modelo kan Simbahan.\n3. An Simbahan asin an Kahadean\nBako perpekto an satong Comunion sa Simbahan. Pagtiripon man kita nin mga parakasala. Alagad dai minatapos sa kasa'lan an satong istorya. Kita mga pinatawad kan Dios asin ilinigtas sa kaoripnan nin kasalan. Siring kan suanoy na Piniling Banwaan na naglakbay nin halawig na panahon sa disyerto, kita man naglalakbay pasiring sa kabilogan kan Saiyang Kahadean.\nMay saro daang puro-pilosopo na habo maglaog sa Simbahan minsan pig-imbitaran na kan saiyang Kura Paroko. Sabi niya: "Kadakul kaya ngaya dyan nin mga hipokrito, mga parakasala, mga tsismoso asin tsismosa." Sabi kan saiyang Kura: "Dai ka mamroblema, pirmi kita may lugar sa saro pa."\nAno an mga hinahagad sato bilang mga kaayon kan Comunion tang ini?\nEnot, magpangadie para sa lambang saro, asin magsimba nin regular. Ini an paagi para mamantenir an satong koneksyon sa Dios asin kapwa Kristyano.\nIkaduwa, anuman na mga kakayahan o karahayan na yaon sato biyaya gikan sa Dios, kaya kaipuhan na ihiras ta para sa pagmukna kan komunidad.\nIkatolo, padagos kitang maghingowa para sa ikakarahay asin pagkaboronyog kan satong Simbahan na naglalakbay pasiring sa pagbilog kan Kaheadean kan Dios.


Si Papa Francisco kan Simbahan Katoliko\nSi Papa Francisco (namundag, Jorge Mario Bergoglio kan Desyembre 17, 1936) iyo an ika-266 na Santo Papa asin siya sa ngunyan an nagtutukaw na Papa kan Simbahan Katoliko. Sa siring na katungdan, siya an pamayo kan Simbahan Katoliko asin Poon kan Syudad-estado nin Vaticano. Siya napilì kan Marso 23, 2013 sa ikaduwang aldaw na pagtiripon pakatapos kan limang botohan kan mga kardinal sa Roma. Poon 1998 sagkod sa saiyang pagkaboto bilang papa, siya nagtukaw na Arsobispo kan Buenos Aires, Argentina asin ginibong kardinal kan taon 2001 ni Santo Papa Juan Pablo II.\nSi Francisco iyo an pinakainot na Heswita, asin pinakainot na haling Latin Amerika, sarong Argentino, na nabotohan Papa. Siya man an kainot-inoting papa na bakong Europeo, poon kan an Siryanong si Papa Gregorio III nagtukaw sa nasabing pwesto asin nagadan kan 741.\nOpisyal na websayt kan Vaticano\nMga Santo Papa kan Simbahan Katoliko\nInot – Ika-4 na Siglo\nIka-5 – Ika-8ng Siglo\nIka-9 – Ika-12ng Siglo\nIka-13 – Ika-16 na Siglo\nIka-17 – sa ngunyan\nKinua sa "https://bcl.wikipedia.org/w/index.php?title=Papa_Francisco&oldid=185206"\nHuring binago an pahinang ini kaitong 14 Setyembre 2019, alas 13:44.